बीमारी ठीक हो गई, लेकिन मैं दोबारा मां नहीं बन सकती
Madhya Pradesh Cancer Survivor Patient Story; What challenges did Sushma Vishwakarma face during her cancer treatment? बेटा छह साल का हो गया था, पति को इंदौर में बढ़िया नौकरी मिल गई थी। घर में एक मंजिल और बन रहा था। सास-ससुर और इन्होंने(पति) ने ननद की शादी तय कर दी थी। उसकी तैयारीयां शुरू हो गई थीं। इसी बीच मुझे टायफाइड हो गया।
मेरा नाम सुषमा विश्वकर्मा है। 38 साल उम्र है मेरी। दो साल पहले मैंने जीने की उम्मीद तक छोड़ दी थी। दरअसल मुझे बड़ी आंत का कैंसर था। महीनों मैं बिस्तर पर रही। ऑपरेशन कर स्टूल का रास्ता बदल दिया गया था। जब भी वो दिन याद आते हैं, भगवान का मैं शुक्रिया करती हूं।
मैं हॉस्पिटल में जब एडमिट हुई थी तब मेरा बेटा 6 साल का था। जब वहां से बाहर आई तब उसकी उम्र साढ़े सात हो गई थी। एक मां ही जानती है कि अपने बच्चे से इतना समय दूर रहने पर तड़प किस तरह की होती है।
मेरी शादी 2014 में हुई। शादी के पहले से मेरा मन था कि मैं टीचिंग करूं। 2015 में बेटा हुआ और मैं दो साल उसकी देखभाल करने में लगी रही। मेरे पति हर पल मेरा सपोर्ट करते थे। वो अच्छी तरह से जानते थे कि मैं टीचर बनना चाहती हूं। उन्होंने मेरा बीएड में एडमिशन करवा दिया। बीएड पूरा करने के बाद मैंने कुछ दिन पढ़ाया भी। मैं एक कॉलेज में गेस्ट फैकल्टी भी थी। इसके बाद मैंने फैशन डिजाइनिंग का भी कोर्स किया।
कुल मिलाकर आप समझ लें कि मेरी जिंदगी में सब कुछ ठीक चल रहा था। बेटा दो साल का हो गया था, पति को भोपाल में बढ़िया नौकरी मिल गई थी। मकान भी एक मंजिल और बन गया था। ननद की शादी तय हो गई थी। अब आप ही बताएं इससे ज्यादा एक स्त्री अपने जीवन में क्या मांग सकती है।
ननद की शादी की तैयारी जोर-शोर से शुरू हो गई थी। इसी बीच मुझे टायफाइड हो गया। मैंने सिहोर में ही लोकल डॉक्टर को दिखाया। मैंने दवा का पूरा कोर्स किया। अपने हेल्थ को लेकर कभी कोताही नहीं करती थी। मैंने हमेशा से ही खुद का ख्याल रखा है। सुबह उठ कर गुनगुना पानी पीती थी। मॉर्निंग वॉक करती थी। इसलिए जब डॉक्टर ने बताया कि टायफाइड की वजह से मुझे कैंसर हो गया तो मैं शॉक्ड थी। हुआ यूं कि टायफाइड के बाद मेरे स्टूल के रास्ते से ब्लड आने लगा था। मैंने लोकल डॉक्टर को फिर से दिखाया, उसे अपनी समस्या बताई। उसने बिना जांच किए पाइल्स की दवा दे दी।
मैंने डेढ़ महीने पाइल्स की दवा खाई। तब तक कोरोना की दूसरी लहर शुरू हो चुकी थी। लॉकडाउन लग गया था। ननद की शादी 30 अप्रैल 2021 को तय थी। इधर मेरी तबीयत में कोई सुधार नहीं हो रहा था। 20 दिन में ही मेरा वजन 7 किलो कम हो गया। ब्लीडिंग रुक ही नहीं रही थी। डॉक्टर ने मुझे भोपाल रेफर कर दिया।
घर में 30 अप्रैल को शादी थी, 17 अप्रैल को मैं भोपाल के गैस्ट्रोकेयर हॉस्पिटल गई। यहां जांच के बाद डॉक्टर ने मुझे जवाहर लाल नेहरू कैंसर हॉस्पिटल रेफर किया। यहां कोलोनोस्कोपी की गई। मुझे ट्यूमर बताया गया। इसके साथ मैं कोरोना पाॅजिटिव भी हो गई थी। डॉक्टर ने कहा कुछ तो सीरियस है, लेकिन इसका पता आगे की जांच में चलेगा। उन्होंने मुझे दूसरे हॉस्पिटल भेज दिया।
जांच की तो बात है यह सोचकर हम लोग प्राइवेट हॉस्पिटल पहुंचे। वहां मेरी रिपोर्ट आदि देखने के बाद हॉस्पिटल अटेंडेंट कैंसर वार्ड की तरफ ले जाने लगे। जब मैं उस वार्ड की तरफ बढ़ रही थी तब मुझे कुछ शक हुआ कि मेरी बीमारी ज्यादा सीरियस तो नहीं।
उस दिन मैं डर गई थी। एकदम से धड़कन बढ़ गई। मैंने अपने पति से पूछा- यहां क्यों लेकर जा रहे हैं। उन्होंने ढांढस बंधाते हुए जवाब दिया- जो जांच डॉक्टर ने लिखी है वो यहीं होती है। सरकारी हॉस्पिटल में इसकी मशीन नहीं है।
इससे पहले मैं कुछ समझती, मुझे सीधे बेड पर लिटा दिया गया। नर्स आई और उसने बॉटल लगा दी। जब मेरे आसपास से सब थोड़ी देर के लिए हटे तो मैंने बगल के बेड पर लेटे हुए व्यक्ति से पूछा-आपको क्या हुआ है?
उनका जवाब आया- कैंसर और यहां रेडियोथेरेपी होती है।
इतना बताने के बाद वो पेशेंट भी मुझे सिम्पैथी देने लगा। उसकी बातों को सुनकर मेरा डर पहले से ज्यादा बढ़ गया। तभी नर्स ने आकर मेरे पति को कहा कि डॉक्टर साहब आपको बुला रहे हैं। डॉक्टर ने इन्हें बताया कि रेडियोथेरेपी के बाद हो सकता है कि मैं जीवन में कभी मां न बन पाऊं। मेरे पति ने डॉक्टर से यह कहा- आप इसका इलाज करो, बाकी सारी चिंता छोड़कर।
मेरी पहली रेडियोथेरेपी 27 अप्रैल को हुई। मुझे 10 मिनट के लिए मशीन के भीतर ले गए। उस वक्त ऐसा लगा कि आज ही मौत हो जाएगी। बाद में यह पता चला कि ऐसी 21 थेरेपी और होनी है।
तीन दिन बाद घर में शादी थी। मुझे समझ नहीं आ रहा था क्या करूं। फिर मैंने तय किया कि मैं शादी एंजॉय करूंगी। मैंने सभी रस्मों में भाग लिया। संगीत से लेकर शादी तक खूब नाची। शादी में जमकर तैयार हुई। सबके साथ हंस कर रहती थी। कुछ दिनों के लिए बिल्कुल भूल गई कि मुझे कोई बीमारी है।
ननद की शादी के बाद रेडियोथेरेपी का बाकी कोर्स पूरा करना था। भोपाल के प्राइवेट हॉस्पिटल में वो बहुत महंगा था। एक बार के लिए हमें दस हजार रुपए देने होते थे।
हमें बड़ौदा में कैलाश कैंसर हॉस्पिटल के बारे में पता चला। ये एक ट्रस्ट का हॉस्पिटल था। इस वजह से कैंसर के लिए इलाज के लिए बाकी की तुलना में काफी सस्ता भी। पहले देवर ने जाकर वहां की स्थिति देखी और फिर हमने तय किया कि आगे का इलाज हम लोग वहीं से कराएंगे।
शादी निपटाने के बाद जुलाई 2021 में मैं और मेरे पति बड़ौदा के लिए निकल गए। वहां जाते ही डॉक्टर ने कहा कि आंत का ऑपरेशन करना होगा। फिर कीमोथेरेपी लेनी होगी। जैसे-जैसे डॉक्टर सलाह दे रहे थे, हम वो करते जा रहे थे। इन सब में मेरे पति की नौकरी छूट गई।
कई बार तो ऐसा हुआ कि ये एक हाथ से मुझे पकड़कर डॉक्टर के पास ले जा रहे होते और दूसरे हाथ से फोन पकड़कर इंटरव्यू दे रहे होते थे। मेरा पहला ऑपरेशन 29 जुलाई 2021 को हुआ। उस दिन मुझे बहुत रोना आया। फिर मैंने सोचा कि अगर मैं ही टूट जाऊंगी तो परिवार के दूसरे लोगों का क्या होगा।
मैंने खुद को हिम्मत दी, जिस दिन ऑपरेशन थिएटर व्हीलचेयर पर बैठकर जा रही थी, उस दिन अपने पति को थम्सअप दिया। मैं नहीं चाहती थी कि उनका मनाेबल टूटे। बाद में पता चला कि जितनी देर मेरा ऑपरेशन चला, ये इंटरव्यू दे रहे थे और जो टाइम बचा उसमें मंदिर में बैठे रहे।
मुझे खुद से ज्यादा बाकी लोगों के लिए खराब लग रहा था।
खैर, ऑपरेशन हो गया। कुछ दिनों के लिए स्टूल का रास्ता बदल दिया गया। पेशाब की नली लगी थी और हाथ में पर्मानेंट एक निडिल डली रहती थी, जहां से इंजेक्शन लगाए गए।
अब मुझे टोटल 12 कीमो लेने थे जो 15 दिन के अंतराल पर होते थे। यानी महीने में दो कीमो लेने थे और कभी अगर हीमोग्लोबिन वगैरह कम हो गया तो दो-तीन दिन टल जाता था। पहले चार-पांच कीमो तक तो ठीक था, लेकिन उसके बाद ऐसा लगता था कि कोई सूई से मेरे पूरे शरीर पर गोद रहा है। उसके बारे में सोच कर भी मेरे रोंगटे खड़े हो जाते हैं।
मैं देखती थी कि किसी-किसी पेशेंट को दो-तीन घंटे में ही छोड़ दिया गया तो मुझे और रोना आता था कि मेरे साथ ऐसा क्यों नहीं होता, लेकिन मैं कभी रोती नहीं थी। मुझमें पता नहीं कहां से इतनी हिम्मत आ गई थी। मुझे जब भी रोना आता था तो मेरे बेटे का चेहरा नजर आने लगता था।
दूसरे कीमो के बाद मैं तीन महीने बाद पहली बार घर आई। यहां एक दूसरी समस्या मेरा इंतजार कर रही थी। घर आते ही दूसरे दिन मेरे बाएं पैर में दर्द शुरू हो गया। हम लोग डिनर कर के सोने गए थे। बिस्तर पर जैसे ही आंख लगी, मुझे बाएं पैर में हल्की सी झनझनाहट लगी। थोड़ा दर्द भी हो रहा था, लेकिन मैंने अपने पति को जगाया नहीं। जब रात के तीन बजे तक कोई आराम नहीं हुआ तब मैंने पेनकिलर लिया।
सुबह मेरे पैर सूज गए थे। मेरी परेशानी को देखते हुए घर वालों ने तय कर लिया था कि अब जब तक कोर्स पूरा नहीं हो जाएगा, मुझे बड़ौदा के कैंसर हॉस्पिटल में ही रहना है। मेरे देवर ने मेरा बैग पैक किया। सास ने रास्ते के लिए कुछ खाना पका कर दिया और मेरे पति के साथ मुझे जाने को कहा गया।
मैं जब निकल रही थी तो मेरा बेटा गेट पर खड़ा था। मैं उसे देखना चाह रही थी, मगर मुझे रोना आ रहा था। मैं जब कार में बैठ गई तो देखा चौखट के पास मेरा छह साल का बेटा हाथ पीछे की तरफ बांधे खड़ा है। उसने वैसे ही पोजिशन में हाथ बांधे कहा, ‘ मम्मा! तुम अब ठीक हो जाना, तभी आना, मैं तुम्हारे बिना रह लूंगा।’
बस यही बात मेरे लिए हिम्मत का काम करती थी। मुझे हॉस्पिटल में जब खराब लगता था, मैं सोचती थी कि मेरे बच्चे ने कहा है कि ठीक होकर आना। इसलिए मैं ठीक होकर ही यहां से जाऊंगी। मुझे कुछ नहीं हो सकता।
मेरे पैरों में सूजन बढ़ती जा रही थी। मैं बिना सहारे के चल नहीं पाती थी। डॉक्टर ने बाद में बताया कि पैर की एक नस सूख रही थी। कीमो के साइड इफेक्ट के तौर पर यह प्रॉब्लम हुई है। बाद में मैं अपने मन को यही कहकर शांत करती थी कि चलो कम से कम बाल नहीं झड़ रहे हैं। पैर को ठीक होने में साल भर लग गए। वैसे तो ये अभी तक पूरी तरह से ठीक नहीं हुआ है। कभी-कभी दर्द इतना होता है कि सहना मुश्किल हो जाता है।
पैर के दर्द के बीच मेरा हर 15वें दिन कीमो होता था। उसके बाद के तीन दिन मेरे जीवन में जंग की तरह थे। मुझे कम से कम 48 घंटे के लिए कीमो वार्ड में रहना पड़ता था। उस समय लगता था कि कोई हथौड़े से सिर पर मार देता, मगर ये न करता।
मेरी दिवाली, होली सब हॉस्पिटल में बीते। दिवाली में वहां एक छोटी बच्ची थी उसके साथ ही फुलझड़ी जला ली। होली में वहीं रंग खेल लिया। होली में सास-ससुर आए थे। घर से कोई आता था तो लगता था कि बस जाने न दूं, लेकिन धीरे-धीरे सब कुछ सामान्य हो गया। मैं बस ठीक होकर घर आना चाहती थी। जिस दिन मेरा आखिरी कीमो था, वो दिन ही नहीं कट रहा था। मैं लगातार मुस्कुरा रही थी। नर्स ने ये बात नोटिस की। वो भी मुझे देख मुस्कुराने लगी। सच ही था मेरे लिए वो पल जेल के टॉर्चर से छूटने जैसा था।
20 जुलाई, 2022 को मैं अपने घर लौट आई थी। घर आई तो सरप्राइज देखकर फिर रोना आ गया। मुझे अकेले रहकर जितना रोना नहीं आया उससे ज्यादा अपने घर वालों से मिलकर आया। मेरे देवर, ननद और बेटे ने पूरे घर को फूलों से सजा रखा था। घर में चारों ओर दिए जलाए थे। रंगोली बनाकर मेरा स्वागत किया गया। एक पल के लिए ऐसा लग रहा था कि उस दिन ही दिवाली है।
मेरी आंखों में आंसू थे। खुशी के। इस खुशी के कि मैं अपने बच्चे और परिवार के पास लौट आई हूं। जब वो दिन वो सारे पल याद करती हूं तो बस यही बात समझ में आती है कि हिम्मत रखने से दुनिया जीती जा सकती है। पॉजिटिव होकर सोचते रहने से सब ठीक हो जाता है। सही इलाज और पॉजिटिव थॉट के कारण ही मैं आज हेल्दी हूं। अपने परिवार के साथ आपकी तरह छोटी-छोटी खुशियां समेट रही हूं। नॉर्मल लाइफ जी रही हूं।
सुषमा ने अपने जज्बात शाश्वत के साथ शेयर किए हैं।